Lene Jensen (S), 2002-03-22:
Det er alt for sjældent, at vi i Folketinget kapper l meter af højden og bevæger os i børneperspektiv.
Det vil jeg forsøge at gøre, når jeg skal forholde mig til regeringens forslag om modersmålsundervisning og om tidlig sprogstimulering.
For Socialdemokratiet er det faktisk barnet, det handler om, og i det her tilfælde de tosprogede børn.
Det er et element af deres fremtid og deres forudsætninger for at mestre det danske sprog i både skrift og tale og dermed deres muligheder for indlæring og integration, der er på dagsordenen, og ikke noget som helst andet.
Regeringen foreslår at fjerne forpligtelsen og pengene og dermed de facto at afskaffe modersmålsundervisningen som et generelt tilbud ved at fratage kommunerne deres pligt og økonomiske muligheder.
Lovforslaget er og bliver en flad omgang læsning, ganske blottet for uddannelsespolitiske visioner
Det svinger ikke rigtig.
Der er hverken argumentation endsige dokumentation for, at det vil gavne børnenes muligheder for at blive dygtigere i skolen at fjerne tilbuddet om modersmålsundervisning. En enkelt flig af en forklaring bliver det dog til: Aldersgrænsen for, hvornår de tosprogede børn skal have stimuleret deres dansk, sættes ned fra 4 år til 3 år.
Det er et godt forslag.
Det foregår allerede mange steder.
Men det er ikke en erstatning.
Vi foretrækker at behandle dem hver for sig, for det er en falsk modsætning, der sættes op, når det gøres til et spørgsmål om, om folkeskolen skal prioritere tidlig sprogstimulering af de 3-årige eller modersmålsundervisningen.
Formålet skulle meget gerne være det samme: at give børnene de bedste forudsætninger for at være dygtige i skolen.
, og jeg har søreme en mistanke om, at det er et øjebliks fodring af det evigt forslugne skattestop, sådan som de fleste andre forslag fra regeringen også er det.
Dermed er forslaget et symptom på den lidelse, som regeringen allerede i så rigt mål har vist, at den har.
Regeringen ser uddannelse som en udgift og ikke som en investering i fremtiden, og det er trist.
For Socialdemokratiet er modersmålsundervisning hverken en hellig ko eller et ideologisk spørgsmål.
Vores interesser koncentrerer sig helt og holdent om, hvad der giver de bedste muligheder for de her børn.
Men grundlaget for fuldstændig at skære halsen over på modersmålsundervisningen er ganske enkelt ikke til stede, i hvert fald ikke, hvis man lader sig belaste af saglige forhold og faglig indsigt. Men som med al anden undervisning er modersmålsundervisning kun et gode, hvis den er ordentlig.
Og jeg er sådan set ret sikker på, at der er kvalitetsproblemer rundtomkring.
Det gælder ikke mindst i forhold til lærerkræfternes kvalifikationer.
Og den tidligere regering var jo faktisk i gang med at tænke tanker om en hårdt tiltrængt uddannelse på feltet.
Der er også mange andre ting, der pådrager sig opmærksomhed: Hvem er det egentlig, der bruger modersmålsundervisningen i dag?
Har vi fat i de rigtige målgrupper?
Måske skal modtagerkredsen redefineres.
Det vil vi gerne være med til at se på. Modersmålsundervisningen skal jo ses i sammenhæng med resten af skolepolitikken, og det er en del af folkeskoleforliget.
Og selv om det nu har været oppe i debatten, er jeg nødt til at sige, at det er dybt utilfredsstillende, at det her forslag fremsættes uden forudgående forhandlinger af nogen art i forligskredsen bag folkeskoleforliget.
De hidtidige fortolkninger af forligets rækkevidde har været ganske stramme, og der er ingen tvivl om, at vedtagelse af det her lovforslag vil være et klokkeklart forligsbrud.
Jeg vil gerne sige meget, meget direkte, at Socialdemokratiet er meget, meget interesseret i at bevare og udvikle folkeskoleforliget.
Det har skolen brug for, fordi formålet med brede, stabile forlig på området er at frede eleverne og lærerne for pludselige politiske strømninger, hvor snævre flertal indfører én ting, som andre flertal måske laver om, når vindene skifter, og det gør de.
Jeg vil gerne advare meget indtrængende mod at spille hasard med og om den fælles folkeskole, fordi man har fundet sig en blind eller i hvert fald enøjet makker, der giver mulighed for det.